Marie-Claude Hasquet

Marie-Claude Hasquet, ezkontzaz Marie-Claude Aire (Urepele, Nafarroa Beherea, 1953ko apirilaren 21a) laboraria da.

 Bizitza 
Marie-Claude Urepeleko Sanferminenea deituriko etxean jaio zen 1953an. Laborari familia txikiak 4 haur izan zituen eta bera bigarrena izan zen. 1957tik 1965era herriko eskola publikoan ikasi zuen. Gero bi ikastegitan ibili zen,1965etik 1967ra (6. eta 5.ean) Baigorrin publikoan eta 1967tik 1969ra pribatuan Baionako Sainte-Agnès-en, (4. eta 3.ean). Azkenik, 1969tik 1971ra Biarritzeko “Rocailles” lizeoan ibili zen administrazio enplegatua izateko BEP titulua izateko.

 Familia 
Daniel Aire senarraren aldetik, aitaginarreba Fernando Aire Etxart Xalbador bertsolaria zuen, eta amaginarreba Leoni Etxebarren bertso-jartzailea. Henriette Aire Etxebarren euskal idazlea koinata zuen eta Mixel Aire Etxebarren bertsolaria koinatua. Azken horren hiru alabek, Amaia, Miren eta Paxkalin Aire a capella abesten duten Aire ahizpak hirukotea osatu zuten 1992an.

 Ibilbidea 
Lapurdiko Donibane Lohizunen haurrak zaintzen bi urtez aritu ondoan, jaioterrira, Urepelera itzuli eta 20 urterekin 1973ko maiatzaren 5ean, Daniel Airerekin ezkondu zen. Elkarrekin, hiru haur izan zituzten: Xole auzapez eta artzaina 1973an sortua, David, 1974an eta Xan, 1984an sortua.

Urte batzuk Jatsun, Garrüzen eta Uztaritzen pasatu ondoan, 1976an Urepeleko Xalbadorrenean finkatu ziren, hots, Danielen sortetxean, haren aita, Xalbador bertsolari ezaguna, omenaldi egunean bertan, 56 urte zituela, kolpez hil ondoan. Amaginarreba Leoni Etxebarren bertso-jartzailearekin bizi izan ziren 1983ra arte, orduan honek bere azken egunak arte Donibane Garazin finkatzea erabaki baitzuen.

 Laborari 
Daniel eta Marie-Claude laborantzaz bizi izan ziren 1987ra arte. Hortik aurrera, senarra ardi esnea biltzen hasi zen eta laborari estatusa andreari utzi zion. Daniel 2008an erretiratu zen eta Marie-Claude 2014an. Geroztik, etxaldearen segida hartu duen Xole alaba laguntzen dute.
 Erreferentziak 

 Kanpo estekak 

Kategoria:Urepeldarrak
Kategoria:Emakume nekazariak